VSC Sklep I Cp 80/2024
Sodna praksa višjih sodišč, 2024-03-14

Katarina Lenarčič (preds.), Aleksander Šmid (poroč.), Petra Robič Verbovšek

V konkretnem primeru je odločilno, da je sodba sodišča prve stopnje že pravnomočna. Sodba, ki postane pravnomočna, se ne more več izpodbijati s pritožbo. Sodišče prve stopnje bi za to moralo pravilno pritožbo z dne 16. 1. 2024 zavreči zaradi njene nedopustnosti, ne pa zaradi njene nepravočasnosti.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je s pritožbeno izpodbijanim sklepom zavrglo pritožbo tožene stranke z dne 16. 1. 2024.

2. Tožena stranka (v nadaljevanju toženec) pravočasno pritožbeno izpodbija ta sklep sodišča prve stopnje brez navedbe pritožbenih razlogov po prvem odstavku 338. člena Zakona o pravdnem postopku (ZPP) v zvezi s 366. členom in 442. členom ZPP.

Izpostavlja, da sodišče ni preverilo mobilne številke in dokazov, ki jih je predložil. S tem ni pridobilo dejanskega vpogleda v zadevo. Sodba sodišča prve stopnje je zato nepravilna in zahteva, da se zadeva razveljavi in vrne na prvo stopnjo. Dodaja, da tožeči stranki ničesar ne dolguje.

4. Predmet tega pritožbenega preizkusa je sklep sodišča prve stopnje o zavrženju pritožbe toženca z dne 16. 1. 2024. Kot izhaja iz izpodbijanega sklepa, je toženec v pritožbi z dne 16. 1. 2024 navedel, da vlaga pritožbo zoper sodbo P 151/2022, ker so mu bile v postopku kršene osebne zakonske pravice.

5. Sodišče prve stopnje je pritožbo z dne 16. 1. 2024 zavrglo kot prepozno. V izpodbijanem sklepu je ugotovilo, da je rok za pritožbo zoper sodbo P 151/2022 z dne 7. 7. 2023 iztekel že 21. 8. 2023. Izpodbijana odločitev o zavrženju pritožbe z dne 16. 1. 2024 je pravilna, vendar iz drugih razlogov, kot jih navaja sodišče prve stopnje.

6. V izpodbijanem sklepu je pravilno povzeto relevantno pravno izhodišče. V prvem odstavku 333. člena ZPP je določeno, da se smejo zoper sodbo, izdano na prvi stopnji, stranke pritožiti v 30 dneh od vročitve prepisa sodbe, če ni v tem zakonu določen kakšen drugi rok. Rok za pritožbo zoper sodbo, izdano v sporih majhne vrednosti, je določen v tretjem odstavku 458. člena ZPP in znaša osem dni. Prepozno, nepopolno ali nedovoljeno pritožbo zavrže s sklepom predsednik senata sodišča prve stopnje brez naroka (prvi odstavek 343. člena ZPP v zvezi s 442. členom ZPP).

7. Sodišče prve stopnje je v izpodbijanem sklepu ugotovilo (kar pritožbeno ni izpodbijano), da je toženec zoper sodbo sodišča prve stopnje predhodno že vložil pritožbo, ki jo je sodišče druge stopnje zavrnilo in potrdilo sodbo sodišča prve stopnje, s čimer je sodba sodišča prve stopnje postala pravnomočna. V konkretnem primeru je odločilno, da je sodba sodišča prve stopnje že pravnomočna. Sodba, ki postane pravnomočna, se namreč ne more več izpodbijati s pritožbo. Sodišče prve stopnje bi za to moralo pravilno pritožbo z dne 16. 1. 2024 zavreči zaradi njene nedopustnosti, ne pa zaradi njene nepravočasnosti.

8. Ker je sodba sodišča prve stopnje pravnomočna, so pravno nepomembne pritožbene navedbe, ki se v celoti nanašajo ponovno na vsebino zadeve in ki so predmet pravnomočno zaključenega postopka.

9. Glede na navedeno je pritožbeno sodišče na podlagi 2. točke 365. člena ZPP v zvezi s 442. členom ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.

Zakon o pravdnem postopku (1999) - ZPP  - člen 343

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.